Muṣku

Tiɣrmt n Muṣku, tga tamaẓunt n Rusya, tili ɣ tsga da akkʷ illan ɣ utaram n tmazirt, tumẓ ansa nns gr wasif n Bulga d win Uka, sɣ kiɣ tettyawbdar ɣ tkrunikt n 1147 thḍṛ tɣmt ad yat tilalt tuddirt ɣ umzruy n tmazirt n Rusya. Muṣku tga daɣ tiɣrmt nns imqqurn zdɣn gis ma ittggan 13 n umlyun n utrras ɣar ɣ mad tgli nttat, d 21,5 n umlyun n imzdaɣn ɣ uẓayṛ nns amiṭṛubuliṣ, s ɣmkann tga tiɣrmt da tnt akkʷ yutin ɣ tiggti n Imzdaɣn ur d ka ɣ Rusya maccan ɣ Urubba kullu tt, tdl Muṣku yan usarag n 2511 mitru amkkuẓ. Muṣku ad igan ul ikkatn n Rusya ɣ tsga n tdamsa d tdlsa d tsrtit s 68 tsnniɣin, 103 imzgunn, 132 id ssinima d 24 tdaliwin n tfugliwin. Angigt Angigt n Muṣku iga amnẓaw insggmn, ar gis ilkkm uṣmmiḍ -5,2 Asilsus ɣ Innayr d tirɣi nns ar tlkkm +19,9° ɣ wayyur n Yulyu. Anẓaṛ iṭṭaṛn ɣ usggʷas iẓḍaṛ ad d ikk d 540 ar 560 n umlimitr. Ɣ wussan n tagrst ar d ittkka waḍu iẓẓlmḍ, ɣ uzmz n unbdu ar d ittkka iffus. Tadamsa Tbidd tdamsa n tɣrmt n Muṣku f igr n tnafut da ɣ kcmn isnsa d idatn n tiram d tirudnt d tsbbabt d tdusi d ulmmud, igr n tmguri ar ittawi 16% n GDP asgawan, illa gis timakinin n n tbnnayt d imɣuzn n uzzal zaɣd wiyyaḍ, tili tmguri n tifawt d tkimit d tin unttaw. Tamallayt tssnti dɣ nttat ad dars tettili yat tilalt igmman ɣ uzzigz n tdamsa. Amzruy Tettyawbdar Musku tiklt tamzwarut ɣ warratn n umzruy ɣ usggʷas n 1147, ɣiklli n yan ugzzum ɣ tnbaḍt n Rustuv-Suzdal, ikk d anfruzzi n Rus-Kyiv. Tettyarar is tga adɣar n unmuggar n Yuri Dulguruki d Svyatuslav Ulguvitc. Ɣ wakud ann, tkka tt inn tga yat tɣrmt tamẓẓiyt illan ɣ iwtta n utaram n tnkaḍt. Tiwn bahra tugurt n Musku ɣ uzgn wis sin n tasut tis 12, tg ɣ isggʷasn n 1150 yan iɣrm ilan agadir, s ubnnu n igudar imzwura n ukrimlin. Ɣ wakud n untag n imnɣuln ɣ 1237-1238, tettyawrdal Musku tiɣrdin n urddal n Ryazan. Agldun amzwaru n Musku iga t Danyal, iwis amaẓuẓ n Aliksandr Nifski. Ɣ usggʷas n 1263, tettyawfka as Musku tga yat "utcina" (akal ittkusan), isbidd gis yan ulabu n igldan n Rurik. Mqqar llan sin warratn ar yad sawaln f Mixayil Xurubrit s yism n "Mixayil n Musku" d mayad ɣ wammas n tasut tis 13, imil Danyal ad ittyawẓṛan is iga agldun amzwaru n Musku. Tisuɣal